  Виталий Пронин Выль ар уй, телевизорысь кырӟасьёсты учкыса но куспады вераськыса, куддыр огсыр ортче. Ваньзылы тодмо крокодилэн сяна, кыӵе шудонъёсын шулдыртыны быгатоды куноостэс? «Ӟенелик». Выль арлы (мукет шулдыръяськонъёслы но) яралоз туала удмурт шудон - «Ӟенелик». Зэмос ӟенеликез воштоз телефонысь ватсэт. Сое шедьтыны быгатоды вотэсысь Google Play магазинысь. Тӥ интые, шудонэз лэсьтӥсьёс малпазы ни, мар кароз адями, кин вылэ дугдоз бергась ӟенелик. Ваньмыз удмурт кылын. «Шуак». Гожтэ кагазъёс вылэ пӧртэм куронъёс. Кылсярысь, час 12 пол шуккыку, кин ке атас сямен мед чортоз, ӝӧк сьӧры пуксем бере кин ке кинлы ке мед шуоз: «Мон тонэ яратӥсько». Та кагазъёсты люкылоно, куноос люкаськыку. Могдос луоз, адями шуак шузияськыны кутскиз ке. «Йырин-чукин». Ваньмыз тодо, кин со Тол бабай яке кытын интыяськемын Байкал. Нош кызьы та огшоры юанъёслы тунсыко валэктонъёс малпаны? Шудон туж чаляк ортчыны кулэ, адямиос малпаськыса медаз вуэ шуыса. Кин шонер валэктон сётоз, со шудонысь потэ. Вормоз тужгес но амалоез, кескичез. «Киос». Шулдыръяськон интыды бадӟым ке, шудӥсьёс трос луыны быгато. Вань пыриськисьёс куспазы паръёслы люкисько. Пар ог-огезлы пумит султэ, киоссэс азьлань поттыса, кыкназы ик ог-огзы борды кырымпыдэсъёсынызы гинэ йӧтско, пыдъёссэс ваче пукто. Тазьы сылыса, соос ог-огзэсты пыд вылысьтызы уськытыны кулэ. Кинлэн киыз золгес? «Серемес ымныр». Ваньмыз быгато эктыны, кизэс, пыдзэс, мугорзэс выретыса, ӧжытэз гинэ - ымнырзэс. Та шудон трос этапъёсын ортчыны быгатэ. Одӥг радэ пыдъёс гинэ экто, мукетаз - киос, куинетӥяз - кус. Нош берпуметӥяз - ымныр. Адӟоды, кинлэн ымныр быгытъёсыз крезьгурез шӧдо.    